Veediefstal buite beheer | Netwerk24
Deur Alet Van Der Walt 18 Julie 2019 06:01
’n Boer tussen Welkom en Odendaalsrus se skape se hakskeensenings is afgesny en sy hond is verwurg. Foto: Verskaf
“Hulle is barbare man, hulle het 11 skape se hakskeensenings afgekap en ons hondjie met ’n draad verwurg,” sê Jan Bezuidenhout.
Bezuidenhout, wat saam met sy seun, Klein Jan, tussen Welkom en Odendaalsrus op die plaas Esperanza boer, sê veediewe het Donderdagnag (11/07) 212 van sy skape gesteel.
Lekgoa, die Jack Russell wat die skape opgepas het, is doodgemaak. Die Bezuidenhouts het Vrydag (12/07) omstreeks 06:00 gesien die skape is gesteel.
“Dit lyk asof hulle die skape aangejaag het,” sê Bezuidenhout.
Teen Vrydagmiddag is 33 ooie en 11 lammers in ’n plakkerskamp buite Odendaalsrus opgespoor. Nog skape is in Welkom by die rioolwerke by Tironia-pan opgespoor. Bezuidenhout sê boere het ook vyf skape op ’n bakkie op pad na Theunissen voorgekeer. Hy moet dié skape nog uitken.
“Ons boere is kwaad, jy verstaan nie hoe kwaad ons is oor dit wat in die land aan die gang is nie,” sê Bezuidenhout.
“In Desember is 46 beeste by my gesteel, in Februarie vanjaar is 26 boerbokke gesteel, in April 40 skape en nou dit.
“Hulle steel my ryp mielies en sonneblom van die lande af,” sê hy.
Die Bezuidenhouts sê Odendaalsrus se veediefstaleenheid asook die gewone polisie in Odendaalsrus verdien ’n pluimpie vir hul werk. Kethabile Mofokeng, polisiewoordvoerder, sê dat 72 skape teen Vrydagmiddag opgespoor is.
Mofokeng sê nog niemand is in verband met die diefstal aangekeer nie.